**TI**

**31. januar 2012**

Vi har i TI taget hul på det nye år med særligt to sager, der har fyldt kalenderen op. Det handler om bekæmpelse af piratkopiering, herunder den såkaldte brevmodel, som overvejes indført i Danmark. Og det handler om mobilhuller/masteområdet, hvor der har været en del presse og politisk opmærksomhed på temaet. Men det er ikke det eneste, vi har brugt tid på i TI! Også forberedelserne af årets telekonference Tele2012 skrider frem, vi har haft besøg af EU-Kommissionen på deres årlige fact-finding-mission til Danmark. Og vi har arbejdet videre med revisionen af brancheaftalen om markedsføring af bredbåndsprodukter, hvor vores mål er at opnå en aftale, der sikrer gennemsigtighed og en god forventningsafstemning mellem teleselskaberne og brugerne.

* **Mobilhuller/masteområdet**

I en række artikler i pressen er det blevet afdækket, hvordan mange forbrugere oplever, at teleselskaberne ikke leverer en tilfredsstillende dækning. En række jyske kommuner har rejst problemstillingen overfor Erhvervs- og vækstminister Ole Sohn, som har sendt embedsmændene på arbejde for at belyse de juridiske, økonomiske og tekniske barrierer for en bedre mobildækning i Danmark. Den rejste problematik har også givet anledning til, at vi fra industriens side har peget på de udfordringer, vi oplever med sagsbehandlingen og lejepriserne i kommunerne. Det er problemstillinger, som reelt er en barriere for selskabernes udbygning og incitamenter til at investere.

Forbedring af mobildækningen er et fælles ansvar mellem industrien, staten og kommunerne. Vi løser ikke problemet ved at blive ved med at pege fingre ad hinanden. Vi vedkender os i teleindustrien vores del af ansvaret for at sikre en bedre dækning til brugerne og skabe større gennemsigtighed og bedre forventningsafstemning med kunderne. Senest har direktørerne for de fire mobilnetudbydere i et indlæg i Børsen lagt frem, at selskaberne samlet set agter at investere 6-6,5 mia. kr. i udbygning af mobilinfrastrukturen i Danmark de kommende tre år. Med de store planlagte investeringer vil der ske forbedringer af både kapaciteten og dækningen i nettene i de kommende år.

Tiden er moden til, at alle parter anerkender de udfordringer, der er på området, og at alle parter vedkender sig et ansvar for at få dem løst. Og vi er i teleindustrien helt indstillet på at drøfte konkret og kreativt, hvordan vi kan løse udfordringerne i samarbejde med kommunerne og myndighederne.

I TI er arbejdet forankret i vores mastegruppe, som konkret ser på, hvordan vi kan bidrage til bedre gennemsigtighed og forventningsafstemning på området, og hvordan vi kan fremme udarbejdelsen af brugbare og konstruktive vejledninger til kommunerne, og hvordan vi kan fremme en justering af reglerne på området, så høje lejepriser ikke fortsat er en barriere for udviklingen.

* **Mobilantennernes kvalitet**

I en artikel i Ingeniøren den 23. jan 2012 redegjorde professor Gert Frølund Poulsen fra Aalborg Universitet for, hvordan kvaliteten af antennerne på mobiltelefoner kan variere, og at dette kan have stor betydning for brugerens oplevelse af dækning. Af artiklen fremgår det bl.a., at antenner på nogle mobiltelefoner kan være ti gange dårligere end andre, men forbrugerne får ikke oplyst, hvor gode antennerne er.

Sagen giver anledning til at overveje, hvordan forbrugerne kan få bedre information om kvaliteten af de antenner, der er i de forskellige telefoner. Konkret kunne det overvejes, om der burde indføres en form for mærkningsordning af telefonerne, der kunne give brugerne bedre information om antennernes kvalitet.

Læs artiklen i Ingeniøren her:

<http://ing.dk/artikel/125984-enorm-forskel-paa-effektiviteten-af-telefoners-antenner?utm_medium=email&utm_source=nyhedsbrev&utm_campaign=ingformiddag>

* **Bekæmpelse af piratkopiering**

TI var den 18. januar 2012 inviteret til eksperthøring i Folketingets Kulturudvalg vedrørende bekæmpelse af piratkopiering og den såkaldte brevmodel. TI fremførte ved høringen, at vi i teleindustrien fuldt ud deler synspunktet om, at piratkopiering skal bekæmpes. Men vi tvivler på, at udviklingen for musik- og filmindustrien kan vendes ved at overvåge internettet og sende advarselsbreve til folk.

Der bør i højere grad fokuseres på at gøre det muligt og attraktivt for brugerne at anvende lovlige tjenester. For langt størstedelen af netpiraterne foretrækker at være lovlydige. Erfaringer fra USA, Sverige og Norge viser da også klart, at piratkopiering falder markant, når der introduceres lovlige tjenester på markedet.

Og de nye tjenester er i vækst og pibler frem. Det er her teleindustriens opfattelse, at man bør afvente effekterne af de nye tjenester som er på vej frem – som reelt vil sikre en øget indtjening hos kunstnerne – inden man igangsætter meget omkostningstunge initiativer som brevmodellen, som har en tvivlsom effekt.

Endvidere bør der sættes yderligere fokus på bedre information til brugerne. Markedsføring af de lovlige tjenester vil givetvis løse en hel del – men yderligere information vil være gavnligt. Og så kan de eksisterende håndhævelsesmuligheder også anvendes mere og bedre – i stedet for at finde på nye løsninger, som rettighedshaverne end ikke vil betale for selv.

Man bør ikke kaste sig ud i løsninger, som næppe vil vende udviklingen, og som vil pålægge telebrugere en helt urimelig udgift til ensidig varetagelse af kulturindustriens interesser.

I en tid hvor der er politisk fokus på at genskabe vækst i samfundet og fortsat udbygning af bredbånd og mobilnet, giver det ikke mening at pålægge telebranchen og derved almindelige tele- og internetkunder yderligere udgifter – i form af en internetskat - for helt ensidigt at sikre en anden branches interesser.

Politikerne vil bruge de kommende måneder til at vurdere nærmere, hvilke tiltag, der kan igangsættes for at komme piratkopiering til livs.

* **EU-Kommissionen – på besøg**

TI lagde den 19.-20. januar 2012 hus til møder, hvor repræsentanter fra EU-Kommissionen og branchens aktører kunne drøfte situationen på det danske telemarked. Hvis der er behov for opfølgende drøftelser eller fremsendelse af materiale, så kan udbyderne kontakte Ms Marie Boscher, som er Desk Officer for Danmark - marie.boscher@ec.europa.eu.

Fra TIs side fremhævede vi bl.a. behovet for at føre en politik på teleområdet, der kan fremme og stimulere investeringer i infrastruktur og gøre det attraktiv at være til stede på markedet. Særligt mobilområdet har de seneste år været præget af en meget stærk konkurrence, store prisfald og behov for reducerede omkostninger. Det har bl.a. ført til store reduktioner i personalet hos flere selskaber. Samlet er antallet af medarbejdere i teleindustrien reduceret fra ca. 22.000 i 2001 til ca. 15.000 i 2011.

* **Tele2012 – innovation og investeringer**

På årets telekonference Tele2012 sætter vi fokus på, hvordan vi kan fremme innovation og investeringer i telesektoren i Danmark. Vi har samlet en række rigtig spændende oplægsholdere fra ind- og udland – og lægger op til en interaktiv og højaktuel konference med deltagelse af industriens topfolk, ordførere og Erhvervs- og Vækstminister Ole Sohn.

Tele2012 arrangeres i samarbejde mellem Telekommunikationsindustrien, IT-Branchen, DI/ITEK og Teleteknisk selskab.

**Konferencen holdes i Børssalen – den 14. marts 2012.**

Læs mere om Telekommunikationsindustrien på <http://www.teleindustrien.dk>

**Kontakt:**

Telekommunikationsindustrien Jakob Willer

Nørre Voldgade 48, 2 Susanne Poulsen

1358 København K

Telefon: 33 13 80 20
post@teleindu.dk

[www.teleindustrien.dk](http://www.teleindustrien.dk)